**20.08.2010 - Dag 1 - Frædda:**

Utreise

Fredag morgen kom alt for tidlig for de fleste, klokka var før 6, men overraskende nok så rakk alle bussen i fin stil. Toget sto klart på Oslo S, og da konduktøren blåste i fløyta var alle på plass med bagasje og godt humør. Ja nesten alle, for TripleX fra ”Omegn” måtte selvfølgelig komme på ved Lysaker stasjon. Han ankom med bravur og vekket hele kupeen, unge som gamle, da han bokstavlig talt måtte bryte seg inn gjennom døren med rå og brutal kraft. Konduktøren var heldigvis ikke tilstede – da hadde vi bare vært 4. (Gregers hadde tidligere i uka kastet inn håndkleet pga uklare omstendigheter). Gunnerside gikk direkte i koma, mens vi andre 4 forsøkte å gjøre det samme i fra restaurantvogna. Det ble en fin tur sørvestover, men været endret seg merkelig nok fra sol til regn og enda mer regn etter hvert som vi nærmet oss den berømte solkysten.

Christianssands Bryggeri i KristiansandVel fremme i Kristiansand ble vi mottatt av Justisminister Gundersen som ønsket oss velkommen, og som velvillig fraktet vår tunge bagasje helt fram til vårt endelige mål, Tufta på Berge, Flekkerøy. Våre veier skiltes raskt siden vi i Oslo Whisky Detachment hadde en tidlig invitasjon hos Christianssands Bryggeri. Etter en rask tur innom Kristiansand kirkegård ankom vi bryggeriet i et drivende tempo, og her ble vi smilende mottatt av en av bryggeriets representanter. Deretter fulgte en artig omvisning i en av landsdelens stolteste bedrifter, og den over 2 timer lange seansen ble avsluttet nede i bryggerikjelleren med kalde godsaker. Det ryktes allerede at salget av CB har økt noe inni granskauen her inne i Tiggerstaden.

Etter en slik bevertning som vi fikk på CB var det ikke tvil om at gjengen begynte å føle en viss hunger etter godsake. Ferden ble derfor lagt innom restauranten Pieder Ro på Fiskebrygga og det var lige bra for regnet silte ned: For å være helt ærlig, aldri i manns minne har vi hatt så dårlig vær, verken hjemme eller ude. Etter et bedre måltid gikk så turen til Bakgården hvor vi inntok desserten, Springbank 10 og Lagavulin 12.

Maarten og Silius i Ny Hellesund
Etter å ha investert i et nymodens plastkort med i hvert fall 20 reiser, tok vi bussen fra Rutebilen til Høllen i Søgne kommune hvor M/B Høllen lå klar og ventet på oss. Regnet høljet ned, og alle de andre passasjerene som selvfølgelig hadde kommet til båten i god tid satt inne og koste seg i varmen og med ”tag over haue”. Vi, ”de forbanka østlendingane”, måtte selvfølgelig stå ude i regnet å bli søkkandes blaude. Selv skipperen syntes det var gøy å kjøre sånn at bølgene slo innover dekk, og dermed blei mi blaude på beinane au. Vel inne i Ny Hellesund ble vi mottatt av skuespilleren Knut Walle som viste oss vei til Udhavn teater som holder til i det gamle skolehuset. Her holdt han en meget morsom forestilling for oss ”forbanka østlendinger” og et tredvetalls andre. Teaterforestillingen var om Maarten og Silius, en fortelling skrevet av sørlandsdikteren Vilhelm Krag en gang tidlig på 1900-tallet. Trampeklappen ved forestilligens slutt var velfortjent.

Kvelden ble avsluttet med ei smagfull pølse på brygga i Høllen og 2 utsøkte whiskyer av forskjellig karakter med kunnskapsrike bartendere på Bakgården bar, før turen bar hjemover til Flekkerøy med et busskort som ikke virket og 5 trøtte typer som lengtet etter loppekassa. Men før vi kunne begynne å telle sauer, måtte nattevandring gjennomføres fra rundkjøringa til Tufta og oppsummering av dagens hendelser gjennomgås med dertil hørende lesk. Bagasjen var heldigvis ankommet i god stand, men vi hadde trodd at Justisminister Gundersen ville ha tatt seg bryderiet med å re opp sengene for sine gjester.

**21.08.2010 - Dag 2 - Lørrda:**

Mårrabad og frokost
Medlemmene i Oslo Whisky Detachment våknet friske og opplagte sharp kl. 09:00 neste morgen. Bakken var fuktig etter gårsdagens regn, men denne dagen strålte solen om kapp med turdeltagerne. Det var ingen bønn, alle måtte selvfølgelig sele på seg badebuksa og gå de 400 meterne ned til Lillebrygga i Åshavn for å få seg et forfriskende mårrabad. Alle unnskyldninger ble brukt for å slippe å laue seg. En hadde vondt i magen, en syntes det var kaldt og en kunne skimte en brennmanet langt utforbi brygga. Precidenten viste ingen nåde og stupte selv først uti vannet som viste seg å ligge på rundt 18,6 gode grader. De andre pysene kom etter i tur og uorden. Vel inne på land igjen vanket det en liten påskjønnelse til alle som hadde klart bragden.

Frokosten ble utmerket mye takket være TripleX, som med stor omtanke og dyktighet tryllet fram det ene speilegget etter det andre og serverte det utomhus i solen med bacon til.

Batterie VaraEtter frokost ble det så tid til en liten markering ved minnesteinen over de falne fra Flekkerøy under 2. verdenskrig før bussen tok oss inn til Møvik. Her skulle vi besøke Møvik fort eller "Batterie Vara" som tyskerne kalte det. Oppe ved festningen ble vi møtt av en strålende opplagt daglig leder Arild Andersen, som  med stor iver la ut om hvordan likestrøm og vekselstrøm fikk kanonen til å bevege seg opp, ned og sidelengs. Han var mer enn villig til å fyre opp hele stasen hvis vi bare hadde tid til å bli litt lengre. Dessverre tillot ikke vårt tettpakkede program mer enn en kjapp tur gjennom museet, inn i kanonhuset og en liten siesta under flagget med niste, før vi igjen måtte krangle oss til en gratis tur gjennom tunellen med vårt nymotens busskort av plast.

Høyfjellet
Vel tilbake på Flekkerøy tok vi en kjapp omsvinger opp på Flekkerøyas høyeste fjelltopp drøye 50 meter over havet. Enkelte av OWDs medlemmer fikk kraftig oksygenmangel på turen opp og måtte støttes av sine kamerater for å nå målet. Vel oppe kunne vi trekke pusten og nyte den fantastiske utsikten ut over "sørlandes pærle", Flekkerøy. Litt av et syn, og en kan jo i en sådan stund lure på hvorfor Precidenten en gang i tiden emigrerte til hovedstadens kjas, mas og forurensing?

Pølser & forfriskninger
Endelig hjemme på Tufta på Berge ble det tid til flytende forfriskninger, før TripleX bokstavlig talt kastet seg over grillen for å tilberede de flotteste og smakfulle pølser som noen gang er blitt fortært av en flokk med sultne ulver. Senere på ettermiddagen ankom justisminister Gundersen på sin gule ATV. Han skulle bare sjekke at vi var i rute og be oss om å ta på fintøyet til kveldens evenement, dvs. silketørkle og blazer. Besøket hos YFMWL ble framskutt til kl 18:00, og det ble derfor bare delvis tid til sjamponering, innsåpning, barbering og pudring.

Besøk hos Ydre Fleckeröe Malt Whisky Laug
Det var en solfylt lørdag ettermiddag da fem delegater fra OWD skulle besøke sine venner i syd, Ydre Fleckeröe Malt Whisky Laug (YFMWL). Møtet skulle finne sted i Belteviga – et tidligere militært område med blant annet kanonstillinger og våpendepot. De færreste av oss hadde truffet noen fra dette lauget tidligere, men medlemmene kastet eget behov for helgehvile på båten og atter en gang entret vi  ”terra nova” for, uredde og uten tanke for egen sikkerhet, å skaffe oss mer kunnskap, spre budskapet, samt å sikre de diplomatiske forbindelsene og muligens knytte et vennskapsbånd til en broderforening der ute i provincen.

Vi fikk oppgitt koordinater via sms, og etter å ha synkronisert klokkene og iført oss det utstyret vi mente var nødvendig for anledningen, (les mansjetter & silketørkle) gikk vi av gårde til Belteviga. Ved porten ble vi møtt av en delegat fra YFMWL og passord ble utvekslet. Delegaten fulgte oss bort stien til en liten plass hvor det foran våpendepotet var oppsatt bord for bespisning. Her fikk alle servert et glass det senere skulle skåles med. Vi ble så geleidet opp til en av de gamle kanonstillingene hvor mur og steiner omkranset en liten plass. Her ble medlemmene presentert av de to klubbers precidenter. Vi fikk vite litt om de enkelte medlemmers navn, stilling og personlige egenskaper. YFMWL er jo en betydelig større forening enn OWD, og stilte til denne hilsningscermonien med 10 mann. De 10 var: Precident Andersen, utenriksminister Andersen, kommunalminister Stokkeland, olje- og energiminister Nilsen, justisminister Gundersen, kunnskapsminister Olsen, forsvarsminister Kristoffersen, samferdselsminister Østerberg, landbruksminister Reinertsen og sist men ikke minst fiskeri- og kystminister Eeg. Det som det ble skålt med skulle vise seg å være en utsøkt Glenlivet Nadurra , noe som åpnet så vel smaks-/lukteorganer som sosiale antenner og satt alle tilstedeværende i en positiv stemning.  Herfra bar det tilbake til bordet hvor ferske reker ble servert med alt tenkelig tilbehør som loff med godt smør, majones, sitron og rødløk. Sistnevnte var et nytt bekjentskap for en del av oss, men det falt så absolutt i smak.

Under taffelet gikk praten livlig og ølet skummet. Vi var denne kvelden velsignet med godt vær, om enn med en litt uregjerlig bris som lekent blandet rekeskall med annen bordpynt, og da tafeflet etter en drøy time ble hevet var dette i bokstavelig forstand. Bordene ble båret inn i et skur på plassen og selskapet flyttet seg inn. Det ble tent bål som gav lys og varme, og da vi omsider reetablerte bordsettingen, tok vår ærede Precident ordet. Han takket for mottagelsen og gjorde det klart at YFMWL var velkomne til hovedstaden og at vi i OWD gjerne ville få gjøre gjengjeld for dette flotte selskapet. Han overrakt en gave til Precidenten i YFMWL – en av meget få flasker med 34 år gammel [Glen Grant Single Malt Single Cask](http://www.nmwl.no/wiki/Glen_Grant_34_years_old_OMC) i OMC-serien som finnes i landet, og håpet at denne kunne være gjenstand for en grundig smaking ved klubbens neste ordinære møte. Dette ble bekreftet av YFMWLs Precident

Etter at den offisielle delen av programmet var til ende, kunne medlemmene i begge klubber kaste alle hemninger over bord og hengi seg til å dyrke sin hobby: whisky. Vi fikk først servert en Springbank 15, deretter en Arran 100 Proof , så en 11 år gammel heavily peated Benriach og til slutt vår gode venn Laphroaig 10. Det ble også servert øl i bøtter og spann. Selv hadde vi med noe Quarter Cask fra Laphroaig og en skvett Oban 14. Det ble fortalt grove historier og sunget, akkompagnert av både gitar og sekkepipe. Vår egen TrippleX la for dagen et iherdig engasjement i å fremføre en blues hvor teksten skulle gjenspeile noe av dette referatet, altså turen vår til Belteviga, og han spilte selv gitar.

Vi fikk også en kjapp opplæring av YFMWL i det kjente stammespråket smoi, et språk som ble utviklet av fiskehandlere fra Mandal før 1. verdenskrig. Det viste seg at for enkelte av medlemmene i OWD ble det enklere å lære seg språket etter som tiden gikk og flaskene på bordet ble tomme. Et uttrykk alle lærte seg var: "Mi kiddrer nebbreniv massen" (Vi drikker brennevin sammen), og det var jo minsanten riktig!

Vi ble, som skikken er der ned på den bløde kyststribe, invitert til å bryte håndbak. Vi har vanligvis ikke denne aktiviteten med på våre møter, men som de sier: ”when in Rome….” Resultatet var slett ikke som forventet: Våre storbymuskler kom til kort i dette selskapet av folk som har livnært seg ved å trekke tegner og garn fra de var en neve store.  Desperasjonen spredte seg blant OWDs medlemmer, og da vertskapet forstod at man her muligens hadde såret noe stolthet, kom de med følgende innspill: ”Vil dere ikkje vinne en kamp? – Vi kan sette på vår dårligste mann.” Nå hjalp ikke dette nevneverdig, da deres ”dårligste” mann også har slike armer og hender som Atlas Copco selger til en rekke aktører innen anleggsmaskinbransjen. Mot slik hydraulikk kjempet vi forgjeves, og selv om vi – etter et par litt romslige timeouter og dertil hørende taktikkdiskusjone fikk inn noen treffere, ble det samlede resultatet likevel en overlegen seier til YFMWL. Det hele ble forsøkt forklart med at OWDs medlemmer kanskje var litt eldre, men vi kan ikke se at denne påstanden har relevant betydning i saken og tilbakeviser dette på det sterkeste. Vår alder er akkurat slik den skal være, og sammenlagt alder er for OWD langt lavere enn hva deb var for YFMWL.

Vi har imidlertid muligens litt å hente på noen flittige besøk i et treningsstudio før neste trefning. Vi bøyer oss i støvet for musklene der nede på Flekkerøya – ubetinget!

Kvelden ble til tidlig morgen, og da vi måtte bryte opp var flere av festens deltagere sporløst forsvunnet. Noen tap må man regne med i slike situasjoner, men her var mannefallet stort, og tilstanden til de gjenværende var begredelig. Vår egen TrippleX hadde fått lang pannelugg, noe som var meget i veien da han skulle navigere tilbake til hytta, men dette stoppet selvsagt ikke vår venn som sammen med Grouse kjempet seg gjennom myrer og skog for å komme hjem og ta ansvar for sine brødre. Max, Kjakan og undertegnede kom litt bak tetgruppen og tok farvel med restene av YFMWL før vi tørnet inn kl 05:00 søndag morgen. Det verket i muskler og hoder etter kveldens hendelser, men vi inntok sengene i trygg forvisning om at våre anstrengelser ikke var forgjeves: Vi hadde etablert et vennskap med YFMWL. Mission accomplished!

Vi vil gjerne få takke våre venner for en fantastisk aften. Her gikk alt som det skulle så vidt vi kan se. Mat og drikke var førsteklasses, sted og vær likeså.  Vi ble tatt imot som konger og hadde en meget hyggelig sammenkomst.

Retter også en takk til Kjakan for nok et nydelig timet strandhugg. La den mannen få større ansvar der nede hos NHO så er vårens heismontørstreik en saga blott.

Ærbødigst
Gunnerside

**22.08.2010 - Dag 3 - Sønnda:**

Mårrabad og frokost

Etter gårsdagens utskeielser var det bare gamlekara som klarte å purre ut til avtalt tid. Temperaturen i vannet hadde sunket til 16,4 grader og mårrabadet gikk derfor unna i en fei uten unnskyldninger, hyl og skrik, slik som dagen før. Det var i det hele tatt en rolig og bedagelig morgen der nede på Lillebrygga.

Pliktene kallet og TripleX satte derfor raskt i gang med sin beømte oppskrift på egg og bacon mens Kjakan hadde sin fulle hyre med å purre badegjestene. Nok en gang ble frokosten inntatt i solen ute på terrassen, men denne gang kun med juice og kaffe til.

Tufta ble ryddet og i samlet flokk vandret vi med freidig mot bussholdeplassen ved rundkjøringa, og nok en gang måtte vi krangle oss til en busstur med det fantastiske plastkortet.

Arkivet
Det ble av mer eller mindre ukjente og kjente årsaker besluttet å utsette vårt besøk på Arkivet til en senere anledning.

Hjemreise
Grunnet vår småbeskjedne frokost ble turen nå lagt til den mexikanske restauranten Amigos i Vestre Strandgate. Her ble det inntatt store mengder mat og et heller lite inntak av drikke. Stemningen var rolig og innesluttet., men god.

Turen med NSB foregikk over all forventning og på Oslo S ble vi mottatt av vår privatsjåfør.

Før vi skiltes oppsummerte vi raskt med at dette hadde vært en fortreffelig tur med god planlegging, få dødpunkter, mange høydepunkter og mye godt kameratskap, en tur vi aldri vil glemme og som vi godt kan gjøre om igjen ved en senere anledning.